Die jaar 1954 was 'n gewone jaar wat volgens die Gregoriaanse kalender op 'n Vrydag begin het. Dit was die 54ste jaar van die 20ste eeu n.C. Soos ander gewone jare het die jaar 12 maande, 52 weke en 365 dae gehad. 21 Januarie – Die eerste kernaangedrewe duikboot, die USS Nautilus, word te water gelaat in Amerika. 26 Januarie – Die Israelse Sharett-kabinet onder leiding van eerste minister Moshe Sharett word bevestig. 1 Maart – Die 15-megaton waterstofbom Castle Bravo ontplof op Bikini-atol in die Stille Oseaan, wat een van die ergste gevalle van radioaktiewe besoedeling deur kerntoetsing tot gevolg het. 18 April – Gamal Abdel Nasser neem by koning Faroek oor in Egipte. Die land word ’n republiek. 22 April – VSA senator Joseph McCarthy begin verhore om die Amerikaanse Leër te ondersoek oor kommunisme. 6 Mei – Roger Bannister word die eerste persoon wat die myl in minder as vier minute hardloop, die eerste droommyl. 8 Mei – Die Asiatiese Sokkerkonfederasie word in Manila, Filippyne, deur 12 lande gestig. 29 Mei – Pous Pius XII verklaar Pous Pius X heilig.